L 237/908
LT
Europos Sąjungos oficialusis leidinys
2023 9 26
B119A.
Kad būtų galima taikyti B119 straipsnį, investicijų grąžos paslaugos arba su investavimu susijusios paslaugos laikotarpis baigiasi tą dieną, kai sumokamos visos su tomis paslaugomis susijusios esamiems draudėjams mokėtinos sumos, neatsižvelgiant į mokėjimus būsimiems draudėjams, įtrauktus į įvykdymo pinigų srautus pagal B68 straipsnį, arba anksčiau.
B119B.
Pagal draudimo sutartis be tiesioginio dalyvavimo elementų su investavimu susijusi paslauga gali būti teikiama, jeigu ir tik jeigu:
a) egzistuoja investicinis komponentas arba draudėjas turi teisę atsiimti tam tikrą sumą;
b) subjektas tikisi, kad investicinis komponentas arba suma, kurią draudėjas turi teisę atsiimti, apims investicijų grąžą (investicijų grąža gali būti mažesnė už nulį, pavyzdžiui, kai palūkanų normos yra neigiamos), ir
c) kad gautų tą investicijų grąžą, subjektas tikisi vykdyti investicinę veiklą.
Turimos perdraudimo sutartys.
Turimos perdraudimo sutartys.
Pagrindinių draudimo sutarčių nuostolių susigrąžinimo pripažinimas (66A–66B straipsniai) B119C.
66A straipsnis taikomas, jeigu ir tik jeigu turima perdraudimo sutartis sudaroma tuo pačiu metu, kai pripažįs­ tamos nuostolingos pagrindinės draudimo sutartys, arba anksčiau.
B119D.
Kad galėtų taikyti 66A straipsnį, subjektas turimų perdraudimo sutarčių grupės sutartinės paslaugos maržos korekciją ir atitinkamas pajamas nustato padaugindamas:
a) pripažintą pagrindinių draudimo sutarčių nuostolį ir
b) žalų, susijusių su pagrindinėmis draudimo sutartimis, procentinės dalį, kurią subjektas tikisi susigrąžinti iš turimų perdraudimo sutarčių grupės.
B119E.
Taikydamas 14–22 straipsnius subjektas gali į nuostolingą draudimo sutarčių grupę įtraukti tiek nuostolingas draudimo sutartis, įtrauktas į turimų perdraudimo sutarčių grupę, tiek nuostolingas draudimo sutartis, neįtrauktas į turimų perdraudimo sutarčių grupę.
Kad tokiais atvejais galėtų taikyti 66 straipsnio c punkto i– ii papunkčius ir 66A straipsnį, subjektas, siekdamas nustatyti pripažintų draudimo sutarčių grupės nuostolių dalį, susijusią su draudimo sutartimis, įtrauktomis į turimų perdraudimo sutarčių grupę, taiko sistemingą ir racionalų paskirstymo metodą.
B119F.
Nustatęs nuostolių susigrąžinimo komponentą pagal 66B straipsnį, subjektas koreguoja nuostolių susigrąžinimo komponentą, kad būtų atsižvelgta į nuostolingos pagrindinių draudimo sutarčių grupės nuostolių komponento pokyčius (žr. 50–52 straipsnius).
Nuostolių susigrąžinimo komponento balansinė vertė neviršija nuostolingos pagrindinių draudimo sutarčių grupės nuostolių komponento balansinės vertės dalies, kurią subjektas tikisi susigrąžinti iš turimų perdraudimo sutarčių grupės.
DRAUDIMO PAJAMOS (83 IR 85 STRAIPSNIAI)
B120.
Draudimo sutarčių grupės bendros draudimo pajamos yra atlygis už sutartis, t. y. subjektui sumokėtų įmokų suma:
a) pakoreguota pagal finansavimo poveikį ir
b) atmetus visus investicinius komponentus.